CELEX: 32022R0650
Language: ro
Date: 2022-04-20 00:00:00
Title: Regulamentul (UE) 2022/650 al Comisiei din 20 aprilie 2022 de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru diacetatul de sodiu [E 262(ii)] (Text cu relevanță pentru SEE)

21.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 119/65
               
            
         REGULAMENTUL (UE) 2022/650 AL COMISIEI
         din 20 aprilie 2022
         de modificare a anexei la Regulamentul (UE) nr. 231/2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului în ceea ce privește specificațiile pentru diacetatul de sodiu [E 262(ii)]
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 14,
         având în vedere Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2), în special articolul 7 alineatul (5),
         întrucât:
         
                     (1)
                  
                  
                     Regulamentul (UE) nr. 231/2012 al Comisiei (3) stabilește specificațiile pentru aditivii alimentari enumerați în anexele II și III la Regulamentul (CE) nr. 1333/2008.
                  
               
                     (2)
                  
                  
                     Specificațiile pentru aditivii alimentari pot fi actualizate în conformitate cu procedura comună menționată la articolul 3 alineatul (1) din Regulamentul (CE) nr. 1331/2008, fie la inițiativa Comisiei, fie în urma unei cereri din partea unui stat membru sau a unei părți interesate.
                  
               
                     (3)
                  
                  
                     La 3 august 2020, a fost depusă o cerere de modificare a specificațiilor privind aditivul alimentar diacetat de sodiu [E 262(ii)]. Cererea a fost pusă la dispoziția statelor membre în conformitate cu articolul 4 din Regulamentul (CE) nr. 1331/2008.
                  
               
                     (4)
                  
                  
                     Regulamentul (UE) nr. 231/2012 prevede că diacetatul de sodiu [E 262(ii)] trebuie să conțină între 39 și 41 % acid acetic liber și între 58 și 60 % acetat de sodiu. Solicitantul solicită o modificare, astfel încât diacetatul de sodiu să conțină între 39 și 43 % acid acetic liber și între 57 și 60 % acetat de sodiu.
                  
               
                     (5)
                  
                  
                     Potrivit solicitantului, la producerea diacetatului de sodiu [E 262(ii)] se obține un produs stoichiometric cu un conținut de acid acetic liber de 42,3 %. Solicitantul susține că reducerea conținutului de acid acetic liber la 39-41 % necesită cantități excesive de energie. Prin urmare, creșterea limitei superioare pentru acidul acetic liber la 43 % va reduce timpul de uscare în timpul producției, conducând la reducerea necesarului de energie și, prin urmare, la un proces de producție mai durabil.
                  
               
                     (6)
                  
                  
                     Potrivit solicitantului, nu există alte modificări ale procesului de producție, cantitatea mai mare de acid acetic liber din diacetatul de sodiu [E 262(ii)] nu are niciun impact asupra siguranței și, în alte privințe, produsul final este același, și anume nu conține alte impurități decât cele specificate în Regulamentul (UE) nr. 231/2012.
                  
               
                     (7)
                  
                  
                     Cererea a fost discutată în cadrul Grupului de lucru al experților guvernamentali privind aditivii. Luând în considerare informațiile furnizate de solicitant, precum și feedbackul primit de la grupul de lucru respectiv, Comisia a considerat că modificarea propusă a specificațiilor pentru diacetatul de sodiu [E 262(ii)] nu este susceptibilă să aibă un efect asupra sănătății umane.
                  
               
                     (8)
                  
                  
                     Întrucât creșterea limitei superioare a conținutului de acid acetic liber în diacetatul de sodiu [E 262(ii)], de la 41 la 43 %, nu este susceptibilă să aibă un efect asupra sănătății umane, nu este necesar să se solicite avizul Autorității Europene pentru Siguranța Alimentară în conformitate cu articolul 3 alineatul (2) din Regulamentul (CE) nr. 1331/2008.
                  
               
                     (9)
                  
                  
                     Prin urmare, anexa la Regulamentul (UE) nr. 231/2012 trebuie modificată în consecință.
                  
               
                     (10)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexa la Regulamentul (UE) nr. 231/2012 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 aprilie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 354, 31.12.2008, p. 16.
         
            (2)  JO L 354, 31.12.2008, p. 1.
         
            (3)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).
      
      
         
            ANEXĂ
            În Anexa la Regulamentul (UE) nr. 231/2012, la rubrica pentru „E 262 (ii) diacetat de sodiu”, „Definiție”, rândul pentru compoziție se înlocuiește cu următorul text:
            
               
                           „Compoziție
                        
                        
                           Conține între 39 și 43 % acid acetic liber și între 57 și 60 % acetat de sodiu”